Sidste år skulle mange tusinde danskere igennem det. Nedsvælge flere liter grimt smagende og tyktflydende væske for at rense deres tarme, forud for at de skulle gennem en kikkertundersøgelse, en såkaldt koloskopi.

Men den oplevelse håber Sjællands Universitetshospital i Køge nu, at patienterne i fremtiden kan være foruden.

I samarbejde med Københavns Universitet har de nemlig udviklet en budding med helt samme effekt, men som til gengæld smager frugtagtigt og nærmest er en gourmetoplevelse.

Idéen er, at man ikke skal følge sig syg og have medicin, men at man skal kunne deltage i et måltid sammen med resten af familien. Jette Jacobsen, lektor Københavns Universitet

Buddingen er blevet kåret til årets innovationsidé på hospitalet og har fået støtte fra hospitalets innovationspulje. Og rent faktisk er idéen så god, at man har valgt at søge om patent på buddingen.

- Vi synes, den her ide har et stort potentiale, fordi det er noget, der vil hjælpe rigtig mange patienter, som måske synes, at den løsning, vi har i dag, kunne være bedre og mere behagelig. Jeg tror, at det vil kunne gøre en rigtig god forskel, siger vicedirektør Helle Gaub fra Sjællands Universitetshospital.

Skal indtage to liter tyktflydende væske

Som det fungerer i dag, skal patienterne forud for en kikkertundersøgelse drikke en hel liter tyktflydende væske inden for kun en time aftenen før og igen fire timer inden undersøgelsen.

Desuden skal de drikke en stor mængde vand, også selv om de måske har kvalme. Det skyldes, at tarmen skal være helt ren for at undgå, at man overser en polyp eller en kræftknude.

Endnu er budding-projektet kun på tegnebrættet, og der kræves en hel del yderligere arbejde, før den eventuelt bliver godkendt som lægemiddel.

Jette Jacobsen, der er lektor på Institut for Pharmaci på Københavns Universitet, har været med til at udvikle buddingen.

Hun betegner produktet som en gourmetagtig dessert med en frugtagtig smag.

- Man fornemmer ikke dårligt smagende stoffer, når man får buddingen ind i munden, fordi de er kapslet ind. Og så er den tyktflydende, så den er nem at synke, siger hun.

Ifølge lektoren har buddingen også et andet vigtigt formål ud over den markant bedre smag.

- Idéen er, at man ikke skal følge sig syg og have medicin, men at man skal kunne deltage i et måltid sammen med resten af familien, siger Jette Jacobsen.